બોરીવલી (વેસ્ટ)માં શિંપોલી વિસ્તારમાં રહેતાં ૪૬ વર્ષની કચ્છી મહિલાને તેમના ઘરમાં ઘૂસીને ૧૯ વર્ષના યુવાને છરીના ઘા ઝીંકીને જાનથી મારી નાખવાનો પ્રયત્ન રવિવારે રાતે કર્યો હતો. હુમલા સમયે ઘરમાં તેમનો ૧૮ વર્ષનો દીકરો હાજર હતો અને હુમલો કરનાર તેનો મિત્ર હતો. પોલીસે હુમલો કરનાર આરોપીની ધરપકડ કરી ત્યારે આ ઘટનામાં નવો વળાંક આવ્યો હતો. આ હુમલો કરવાની ૫૦,૦૦૦ રૂપિયાની સોપારીની રકમમાંથી કચ્છી મહિલાના ૧૮ વર્ષના દીકરાએ જ ૨૦,૦૦૦ રૂપિયાની રકમ ઍડ્વાન્સ આપી હોવાનું આરોપીએ બોરીવલી પોલીસને જણાવતાં ગઈ કાલે સવારે તેની પણ ધરપકડ કરીને બન્ને આરોપીઓને કોર્ટ સમક્ષ રજૂ કરવામાં આવ્યા હતા.